google/wiki40b huggingface dataset:
Poliomielīts

Vēsturiskais aspekts

Poliomielīts, iespējams, bija zināma slimība jau senatnē. Dažos seno ēģiptiešu attēlos var redzēt kroplus tēlus, kas atgādina poliomielīta slimniekus. 1784. gadā angļu ārsts Maikls Andervuds veica pirmo detalizēto slimības aprakstu. 1840. gadā vācu ortopēds Jākobs Heine noskaidroja, ka slimībai ir raksturīgs nervu šūnu sabrukums muguras smadzenēs. 1890. gadā zviedru ārsts Karls Oskars Medins pievērsa uzmanību slimības epidēmiskajai izplatībai. Šajā laikā slimība bija zināma kā Heines—Medina slimība. 1909. gadā austriešu ārstiem Kārlim Landšteineram un Ervīnam Poperam izdevās inficēt pērtiķus ar poliomielītu, iepilinot tiem degunā no baktērijām attīrīto gļotu filtrātu no slima cilvēka kakla. Tā tika pierādīts, ka slimība izraisa vīrusi, konkrēti, poliovīrusi. 1916. gadā smaga poliomielīta epidēmija skara Amerikas Savienotās Valstis. Turpmākajos gados bija daudzi un dažādi slimības pētījumi, kurus galvenokārt veica amerikāņu zinātnieki. Tika konstatēts, ka poliovīruss ir viens no mazākajiem vīrusiem; tā diametrs ir 30 nanometri. Tika izdalīti trīs galvenie imunoloģiskie vīrusa veidi, kas izraisa poliomielītu cilvēkam. 1950. gadā amerikāņu biomedicīnas zinātniekam Džonam Frenklinam Endersam izdevās šos vīrusus izaudzināt audu kultūrā. 1955. gadā amerikāņu virusologs Džonass Solks pabeidza darbu pie pirmās veiksmīgās poliomielīta vakcīnas.
Joda nitrīds

Vēsture

Joda nitrīda un amonjaka aduktu pirmais aprakstīja Bernards Kurtuā (Bernard Courtois) 1812. gadā, bet pareizu formulu noteica Silberrads 1905. gadā.

Iegūšana

Sprāgstošais jods veidojas, amonjaka ūdens šķīdumam (ožamajam spirtam) reaģējot ar kristālisku jodu (var izmantot arī medicīnisko joda tinktūru):
3I₂ + 5NH₃ → I₃N·NH₃ + 3NH₄I
Lai atdalītu amonija jodīdu un neizreaģējušo jodu, iegūto vielu skalo ar etilspirtu un pēc tam vēlreiz ar ūdeni.
Tīru joda nitrīdu bez amonjaka klātbūtnes var iegūt, bora nitrīdam reaģējot ar joda fluorīdu trihlorfluormetāna vidē –30 °C temperatūrā.

Izmantošana

Sprāgstošo jodu dažreiz izmanto ķīmiskiem demonstrējumiem, lai ilustrētu sprāgstvielu īpašības, tomēr ar to jāapietas uzmanīgi un nedrīkst izmantot lielus daudzumus. Jāņem vērā, ka joda nitrīds atstāj violetus traipus uz priekšmetiem vai grīdas (tos parasti izdodas notīrīt ar nātrija tiosulfāta šķīdumu). Nekādā gadījumā nedrīkst joda nitrīdu žāvēt stikla traukos vai uz stikla virsmas, lai eksplozijas gadījumā nesavainotos ar lauskām.

Sprāgstošais jods literatūrā

Roberta Heinleina fantastiskajā novelē "Farnhema dzimtas īpašums" (Farnham's Freehold; latviski nav tulkots) sprāgstošo jodu izmanto kā sprāgstvielu, ko var iegūt no medicīniskajā aptieciņā atrodamām "izejvielām".
Volīnija

Volīnija (ukraiņu: Волинь, poļu: Wołyń, krievu: Волы́нь) ir vēsturisks novads Austrumeiropā, kura kādreizējās teritorijās šobrīd atrodas Ukrainas Volīnijas apgabals, Rivnes apgabals, daļēji Žitomiras apgabals, Ternopiļas apgabals, Hmeļnickas apgabals, kā arī Polijas Ļubļinas vojevodistes austrumu daļa.
19. gadsimtā un 20. gadsimtā Volīnijā bija spēcīgas nacionālās kustības.
Ivo Grīsniņš-Grīslis

Biogrāfija

I. Grīsniņš-Grīslis uzaudzis Jaunjelgavā, mācījies Jaunjelgavas vidusskolā. Absolvējis Aizkraukles Pētera Barisona mūzikas skolas trompetes klasi.
Bērnībā dziedājis bērnu popgrupā "Zīles". Vēlāk kopā ar rokgrupu "Marce" piedalījies festivālos "Sinepes un medus", "Stage number one" un Dānijas jauno grupu festivālā "Brogarden". Sadarbojies ar Normundu Rutuli, dziedot viņam pavadošo vokālu. Ilgāku laiku dziedājis Gunāra Kalniņa vadītajā "GG choir". Piedalījies dažādos mūzikas festivalos gan Latvijā, gan ārzemēs.
2004. gada vasarā Ivo kļūst par vienu no trim puišu grupas "Prego" dalībniekiem, grupa ieraksta singlus "Ātrāk" un "Melanholiskais valsis", kā arī 2005. gadā izdod albumu "Nākotne", kurā iekļautas arī Ivo sarakstītas dziesmas. 2005. un 2006. gadā grupa piedalās "Eirodziesmas" konkursā, pēc tam savu darbību izbeidz.
Piedalījies TV3 šovā "Sanāciet! Sadziediet!". Strādā LNT raidījumā "Degpunktā" par reportieri.
2015. gada 14. decembrī, Ivo 30. dzimšanas dienā iznāca viņa debijas albums "Ivo Grīsniņš-Grīslis".
Pauls Lejiņš

Biogrāfija

Dzimis 1886. gada 4. janvārī. Augstskolā ieguvis inženiera izglītību.
Bijis Latvijas Sociāldemokrātiskās strādnieku partijas (LSDSP) biedrs. Ticis ievēlēts vairākos Latvijas parlamentos: 1. Saeimā (1922), 2. Saeimā (1925), 3. Saeimā (1928) un 4. Saeimā (1931). Parlamentārajā darbībā īpaši interesējies par militāro politiku. Pēc Ulmaņa apvērsuma 1934. gada maijā Saeimas darbība tika apturēta. Lejiņš kā viens no potenciālajiem jaunā režīma pretiniekiem tika apcietināts un nogādāts Liepājas koncentrācijas nometnē, kur pavadīja vairākus mēnešus.
Latvijas okupācijas apstākļos 1941. gada jūnijā izsūtīts uz Vjatkas labošanas darbu nometni (Vjatlagu). 1942. gada 30. augustā miris 7. lēģera punkta lazaretē.
Diana Baču

Biogrāfija

Vairākkārt piedalījusies Eiropas un Pasaules jauniešu šaha čempionātos. Lielāko panākumu guvusi Eiropas jauniešu šaha čempionātā, kurā 2011. gadā uzvarējusi meiteņu U18 vecuma grupā. Tāpat izcīnījusi divas bronzas medaļas Pasaules jauniešu šaha čempionātos: 2006. gadā meiteņu U12 vecuma grupā un 2008. gadā meiteņu U14 vecuma grupā.
Sekmīgi piedalījusies Moldovas sieviešu šaha čempionātos, kuros 2007. gadā dalījusi 2.—3. vietu, 2008. gadā bijusi otrā, 2009. gadā kļuvusi par čempioni, bet 2010. gadā izcīnījusi trešo vietu.
Pārstāvējusi Moldovas komandu Pasaules šaha olimpiādēs, kurās piedalījusies 5 reizes (2010-2018).
Par panākumiem turnīros FIDE 2013. gadā Baču piešķīra starptautiskās meistares (WIM) nosaukumu.
Kaprālis

Kaprālis (no itāļu: capo corporale — 'ķermeņa galva') ir militārā dienesta pakāpe daudzu valstu bruņotajos spēkos. Latvijas Nacionālajos bruņotajos spēkos šādu dienesta pakāpi piešķir kareivim, dižkareivim  ar vismaz vidējo izglītību pēc jaunākā instruktora kursa pabeigšanas.
Borispiļa

Vēsture

Vēstures avotos pirmoreiz minēta 1015. gadā kā Letča (vai Ļto, Olto), kad pie Aļtes (Iļticas) upes netālu no pilsētas gāja bojā kņaza Vladimira dēls Boriss. Tajā vietā 1117. gadā tika uzcelta mūra baznīca. Letču 1239. gadā nopostīja mongoļu karaspēks. 1508. gadā tagadējās pilsētas teritorija nonāk klostera īpašumā un, domājams, iegūst tagadējo nosaukumu. 16. gadsimtā Borispiļai piešķirtas Magdeburgas tiesības, bet vēlākos laikos tā vairākkārt nopostīta.
Zaiga Gaile

Izglītība

Laikā no 1969. līdz 1975. gadam studējusi Rīgas Politehniskā institūta Arhitektūras fakultātē.

Darba pieredze

No 1975. gada līdz 1978. gadam - arhitekte Latvijas PSR Valsts pilsētu celtniecības projektēšanas institūtā, Modra Ģelža darbnīcā. 
No 1978. gada līdz 1988. gadam - arhitekte Rīgas rajona kolhozā „Padomju Latvija”. 
Kopš 1992. gada - SIA “Zaigas Gailes birojs” vadītāja.

Dalība sabiedriskās organizācijās

1979. gadā Zaiga Gaile iestājās Latvijas arhitektu savienībā. Viņa ir viena no sabiedriskā fonda „Latvia Nostra” dibinātājām.

Uzņēmējdarbība

1992. gadā nodibina SIA „Zaigas Gailes birojs”.
Švarcheide

Vēsture

Apdzīvotā vieta izveidota 1936. gadā un attīstījusies kā rūpniecības centrs brūnogļu ieguves rajonā. 1937. gada šeit tika uzbūvēta rūpnīca, kas no brūnoglēm ieguva degvielu. Pēc Otrā pasaules kara Švarcheide ietilpa VDR. Pilsētas tiesības no 1967. gada.

Ekonomika

Pilsētā atrodas kompānijas BASF ķīmiskā rūpnīca, kas ražo poliuretānu.
Poļi

Izcelsme un vēsture

Poļu nosaukums radies no rietumslāvu cilts poļānu (polanie) vārda, kas jau no 8. gadsimtā dzīvoja mūsdienu Poznaņas apkārtnē Vartas upes baseinā. Vārda polanie tulkojums ir lauku (tīrumu) iedzīvotāji (no poļu: pole — 'lauks, tīrums'). Poļāni veidoja poļu tautas kodolu, šeit 9. gadsimtā radās pirmā Polijas valsts Pjastu dinastijas vadībā, un šeit atradās pirmās Polijas galvaspilsētas — Gņezno, Poznaņa. Konsolidējot ap sevi citas rietumslāvu ciltis Vislas baseinā, pamazām veidojās kopīga poļu identitāte.
Visu poļu tautas pastāvāšanas laiku viens no galvenajiem jautājumiem bija sadzīvošana vai pretdarbība vāciešiem, kuru "Dzīšanās uz austrumiem" politika (Drang nach Osten) bija vērsta arī pret poļu apdzīvotajiem apgabaliem. Šajā ciņā tika piedzīvotas gan spožas uzvaras (Grīnvaldes kauja), gan rūgti zaudējumi (Polijas dalīšanas).
16. gadsimta vidū poļi kopā ar lietuviešiem spēja radīt Polijas-Lietuvas kopvalsti jeb Žečpospoļitu (Rzeczpospolita Obojga Narodów), kas bija viena no tālaika Eiropas lielvarām ar savdabīgu valsts iekārtu (muižnieku republiku). Tā ietekmēja  baltkrievu un ukraiņu tautu mentalitāti un kultūru.
18. gadsimta beigās Polija-Lietuva dažādu iekšēju un ārēju iemeslu dēļ tika sadalīta starp spēcīgākajiem kaimiņiem - Prūsiju, Krieviju un Austriju, kas radīja pirmo poļu emigrantu vilni Eiropā un Amerikā.
Kopš Polijas valsts izzušanas 19. gadsimtā Eiropā radās t.s. poļu jautājums. Poļi cīņā par savas valsts atjaunošanu kļuva par pastāvošā politiskā status quo niknākajiem ienaidniekiem. Polijā un Lietuvā notika Novembra sacelšanās (1830—1831) un Janvāra sacelšanās (1863—1864), arī vairāku citu Eiropas revolūciju laikā poļi bija nemiernieku pirmajās rindās.
Pēc Pirmā pasaules kara, sabrūkot Vācijas, Austroungārijas un Krievijas impērijām, 1918. gada 11. novembrī atkal nodibinājās neatkarīga Polijas valsts (Rzeczpospolita Polska).
Smags izaicinājums poļu tautas pastāvēšanai bija Otrais pasaules karš, jo pēc Ribentropa-Molotova vienošanās divi agresori — PSRS un hitleriskā Vācija, okupēja Poliju un savās okupācijas zonās veica apzinātas poļu elites iznīcināšanas akcijas. Poļi atbildēja ar niknu pretošanos (skat. Polijas slepenā valsts). 
Lai arī Otrajā pasaules karā Polija zaudēja 22% no iedzīvotājiem un ievērojamas teritorijas valsts austrumos, kara rezultātā Polija ieguva ievērojamas teritorijas rietumos uz Vācijas rēķina, un, veicot etniskās tīrīšanas, faktiski kļuva par viennacionālu valsti.
Anau ezers

Dabas pieminekļi

Lielākā daļa ezera atrodas Fjordlendas nacionālajā parkā un Vāhipounamu UNESCO Pasaules mantojuma pieminekļa teritorijā. Ezera krasti ir kalnaini, rietumu krastā Keplera kalni un Mērčisona kalni paceļas 1400 metrus virs ezera līmeņa. Ezera ziemeļu galā sākas Milforda taka. Tikai austrumu krasti vietām ir mazāk kalnaini; šeit vietām ir lauksaimnieciski apstrādāta zeme.
Ezera krastos dzīvo vairāki retu sugu putni, no kuriem plašāk pazīstama ir takahe (Notornis hochstetteri). Šo nelidojošo putnu uzskatīja par izmirušu, taču 1948. gadā to atklāja nelielā ielejā ezera krastā. Takahes aizsardzībai izveidota īpaša dabas aizsargājamā teritorija starp Vidus un Dienvidu fjordiem.
Ezera rietumu krastā atrodas Anau alas.
Kolberģis

Vēsture

Apdzīvotā vieta veidojusies ap 16. gadsimtā dibinātās Kolberģa muižas (Goldberg) centru. Muižas pēdējie īpašnieki bija fon Hekeli. 20. gadsimta pirmajā pusē Kolberģī darbojās alus darītava, bibliotēka. Pēc Otrā pasaules kara ciems attīstījās kā padomju saimniecības «Alūksne» ciemats. Kopš 1971. gada — pagasta centrs.
Bjerkē pussala

Bjerkē pussala (norvēģu: Bjerkøodden, angļu: Bjerkø Peninsula) ir ap 30 km gara un vidēji ap 22 km plata ar ledu klāta pussala Larsa Kristensena krastā. Pussalas galējais ziemeļu punkts ir Dārnlija rags, pussalas austrumu krasts veido Prica līča ziemeļrietumu piekrasti. Pussalas ziemeļus 1931. gada janvārī un februārī apbrauca norvēģu vaļu mednieku ekspedīcija un tās ziemeļu punktu nosauca kuģa Bouvet II harpūnista Reidara Bjerkē (Reidar Bjerkø) vārdā. Rags vēlāk tika nosaukts par Dārnlija ragu, ber Bjerkē vārds saglabājās pussalai.
Pussalas riemeļaustrumos atrodas ievērojama pingvīnu ligzdošanas vieta Flatera kolonija.
Medicīniskā diagnostika

Diagnostika ir dažādu metožu izmantošana, lai identificētu veselības problēmas.

Kompjuterizētā diagnostika

Pateicoties straujajai tehnoloģiju attīstībai, šobrīd medicīnā ir pieejamas ļoti plašas kompjuterizētās diagnostikas iespējas. Komjuterizētās diagnostikas mērķis ir padarīt izmeklēšanu pēc iespējas ērtāku, ātrāku un nesāpīgāku.

Datortomogrāfija

Datortomogrāfija ir (kompjūtertomogrāfija) /grieķiski — „attēls šķērsgriezumā”/ ir sarežģīta iekārta, kas apvieno progresīvākās elektroniskās, mehāniskās un datortehnoloģijas, ar kuru palīdzību var iegūt slāņainu izmeklējamā orgāna struktūras attēlojumu. Atšķirībā no klasiskā rentgenattēla, kur tiek iegūta orgānu ēna, caur kuriem izgājuši rentgena stari, datortomogrāfija parāda izmeklējamā orgāna struktūru telpiskā, 3 dimensiju skatījumā. To panāk, iegūstot vairākus ķermeņa vai izmeklējamā orgāna šķērsgriezuma attēlus ik pēc kāda konkrēta attāluma (piemēram pēc 1 mm), un tas ļauj perfekti izvērtēt izmeklējamā orgāna topogrāfiju: izvietojumu, lielumu, patoloģisko vietu raksturu, saistību ar apkārtējiem orgāniem.
Biezlapju dzimta

Evolūcija

Biezlapju dzimta izveidojās pirms aptuveni 100-60 miljoniem gadu Austrumāfrikā vai Vidusjūras apkaimē, lai gan visbiežāk tiek uzskatīts, ka tieši Āfrika ir šīs dzimtas izcelsmes vieta. Citi avoti apgalvo, ka Biezlapju dzimta attīstījās pirms 70 miljoniem gadu paralēli divām Halorāgu un Pentoru dzimtām.
Pasaules čempionāts šaha kompozīcijā

Pasaules čempionāts šaha kompozīcijā (angļu:  World Championship in Composing for Individuals, WCCI) ir šaha problēmistu konkurss, kuru organizē FIDE šaha kompozīcijas pastāvīgā komisija  vienu reizi trijos gados.
Murjāņu sporta ģimnāzija

Attīstība

No diviem sporta veidiem 1965. gadā līdz septiņiem sporta veidiem 2019. gadā. Volejbols un vieglatlētika no 1965. gada, ar 1974. gadu- riteņbraukšana, 1977. gadā- handbols un kamaniņbraukšana. Ar 1980. gadu Jūrmalā atvēra airēšanas nodaļu, bet pēc gada- smaiļošanas nodaļu,1978. gada vasarā uzbūvēta kamaniņu trase, un 1978. gada 1. septembrī tā tika iemēģināta pirmajās sacensībās kamaniņu braukšanā. 
1998. gada 15. jūnijā dibināta Murjāņu līga, tās dibinātāji - Murjāņu absolventi, kuri nodibināja - Murjāņu līgas balvu ,,Ceļamaize''. Tā ir naudas balva, kuru saņem 12. klašu absolventi par izcilām sekmēm, augstiem sasniegumiem sportā un aktīvu ārpusstundu darbu. 
1998. septembrī uzrakstīts Murjāņu līgas Manifests, ar devīzi: ,,Mūs vieno Murjāņi!''
2017. gada 10. martā, ar augstu valsts amatpersonu līdzdalību, svinīgi tika atklāta Murjāņu Sporta ģimnāzijas (MSĢ) jaunā sporta halle. Halles renovācija tika uzsākta 2015. gada jūlijā. Projekta, kurš sevī ietver sporta halles un skolas fasādes renovāciju kopējās izmaksas ir pāri par 3 miljoni eiro, bet pašas sporta halles būvniecības izmaksas ir ~ 2,5 miljoni eiro.
1973. gada NHL drafts

1973. gada NHL drafts bija 11. NHL drafts, kurš notika 1973. gadā Monreālā.
Senās Romas province

Senās Romas province (latīņu: provincia) bija Romas republikas un vēlāk arī Romas impērijas laikā izveidota administratīva teritoriāla vienība, kas atradās ārpus mūsdienu Itālijas teritorijas. Provinču pārvaldīšanai parasti tika nozīmēti īpaši izraudzīti maģistrāti, kuru pārziņā ietilpa nodrošināt iekšējo kārtību, aizsardzību un citas ar politisko pārvaldi saistītas funkcijas.
Savas pastāvēšanas laikā Romas provinces aptvēra praktiski visu Vidusjūras reģionu no Pireneju pussalas rietumos līdz Sīrījai austrumos, kā arī no Britānijas un Donavas reģiona ziemeļos līdz Ēģiptei un Sahāras tuksnesim dienvidos. Tā kā provinču teritoriālās robežas nemitīgi tika mainītas vai dalītas, tiek lēsts, ka līdz 2. gadsimtam Romas impērijas teritorijā bija izveidojušās vairāk kā 30 dažādas provinces.
Provinču galvenie uzdevumi sevī ietvēra apgādāt romiešu karaspēku ar jauniem karavīriem un regulāri veikt nodevu maksājumus, ar kuru palīdzību romieši centās nosegt savus arvien pieaugošos militāros un sabiedriskos izdevumus. Tāpat provincēm bija būtiska loma apgādāt ar resursiem arvien pieaugošo Romas pilsētu, kuras vajadzību apmierināšanai bija nepieciešami visdažādākie lauksaimniecības un amatniecības izstrādājumi.

Pārvalde

Katru Senās Romas provinci pārvaldīja īpaši nozīmēts maģistrāts (līdzīgi mūsdienu gubernatoriem federatīvās valstīs), kuru savā amatā izraudzījās vai nu Romas senāts vai imperators. Teorētiski Romas senāts varēja izraudzīties maģistrātus tikai tajās provincēs, kas atradās senāta pārziņā. Savukārt Romas imperators iecēla maģistrātus tajās provincēs, kas bija viņa personīgajā pārraudzībā. Parasti senāta izraudzītos maģistrātus iecēla tikai uz gadu, kamēr imperatora ieceltie maģistrāti savā amatā varēja palikt uz nenoteiktu laiku.
Atšķirībā no republikas perioda impērijas laikā maģistrātu jeb ”gubernatoru” pārziņā galvenokārt atradās tieši tiesiskā un militāri administratīvā vara, kas nozīmēja, ka maģistrāti savās attiecīgajās provincēs vienlaikus kalpoja par galvenajiem tiesnešiem un leģionu virspavēlniekiem. Turpretim fiskālā politika tika uzticēta citam maģistrātam (prokuratoram), kas pārraudzīja nodevu iekasēšanu un provinces budžetu. Tas tika darīts tāpēc, lai pēc iespējas vairāk izvairītos no korupcijas un ļaunprātīgas provinciālās kases izmantošanas.
Kema

Vēsture

Rakstos zināma no 15. gadsimta. 1450. gadā Kema tika uzdāvināta Solovku klosterim. 1579. un 1580. gadā somi, bet 1590. gadā zviedri pilsētu nopostīja. Pilsēta attīstījās kā zvejniecības centrs.
Krievijas pilsoņu kara laikā 1918. gada 10. aprīlī pilsētai uzbruka somu karaspēks, tomēr uzbrukums tika atsists. 1918. gada 2. jūlijā to ieņēma ASV-britu vienības. Pēc pilsoņu kara Kemā tika izveidots sadales punkts ieslodzīto pārvešanai uz Solovku nometni un pilsētā atradās nometnes administrācija.
Antonijs Zunda

Biogrāfija

Antonijs Zunda no 1969. līdz 1974. gadam studējis Latvijas Universitātes Vēstures un Filozofijas fakultātē. 1976. gadā uzsācis studijas aspirantūrā un 1979. gadā ieguvis vēstures zinātņu kandidāta grādu.
Darba gaitas uzsācis 1974. gadā kā vēstures skolotājs Saldus 1. vidusskolā. 1978. gadā sācis strādāt par pasniedzēju Vēstures un Filozofijas fakultātē. No 1984. gada docents. No 1984 līdz 1988. gadam bijis Vēstures un Filozofijas fakultātes dekāns.
1992. gadā piešķirts doktora grāds. 1999. gadā kļuvis par habilitētu vēstures doktoru. Kopš 2000. gada ir Latvijas valsts prezidenta padomnieks vēstures un mazākumtautību jautājumos. No 2003. gada regulāri kvalifikācijas celšanas nolūkos strādājis Lielbritānijas nacionālajā arhīvā (The National Archive), Londonā. 2002. gadā ievēlēts par LU profesoru Rietumeiropas un Amerikas jauno un jaunāko laiku vēstures katedrā. Latvijas vēsturnieku komisijas loceklis kopš tās izveides 1998. gadā.

Zinātniskā darbība

Antonija Zundas galvenā interešu sfēra ir Rietumeiropas un Amerikas jaunāko laiku un mūsdienu vēsture. Īpaši pētījis Liebritānijas un Latvijas attiecības starpkaru periodā. 8 zinātnisko monogrāfiju autors (vai līdzautors).
Sāremā apriņķis

Administratīvais iedalījums

Pēc 2017. gada teritoriālās reformas apriņķī ir 3 pašvaldības - Muhu pagasts, Ruhnu pagasts un Sāremā pagasts.
Gaidiet "Džonu Graftonu"

Sižets

1905. gada vasarā pie Londonā dzīvojoša latviešu politiskā emigranta, kapteiņa Trautmaņa vēršas Krievijas eseru partijas pārstāvji Krasiļņikovs un Elkonens ar piedāvājumu ar tvaikoni nogādāt ieroču kravu uz Krieviju.
Atklātā jūrā tvaikonī tiek pārkrauti ieroči un sprāgstvielas, un tas uzņem kursu uz Baltijas piekrasti. Taču par operāciju ir zināms arī Krievijas ohrankai.
Varvara Mestņikova

Biogrāfija

Sahalīnas šaha skolas audzēkne, vēlāk pārcēlusies uz Voroņežu. 2005. gadā uzvarējusi Eiropas jauniešu šaha čempionātā meitenēm U10 vecuma grupā. Kopš 2008. gada reti piedalās šaha turnīros.
2012. gadā Sanktpēterburgā iestājusies Krievijas Valsts pedagoģijas universitātē (krievu: Российский государственный педагогический университет имени А. И. Герцена), kurā apguvusi psihologa pedagoga specialitāti.
Kanopus-V № 5

Lidojuma gaita

Kanopus-V № 5 startēja 2018. gada 27. decembrī 02:07 UTC ar nesējraķeti Sojuz-FG / Fregat no Baikonuras kosmodroma. Kopā ar to tika palaisti arī pavadoņi Kanopus-V № 6, GRUS 1, Flock-3k 1, Flock-3k 2, Flock-3k 3, Flock-3k 4, Flock-3k 5, Flock-3k 6, Flock-3k 7, Flock-3k 8, Flock-3k 9, Flock-3k 10, Flock-3k 11, Flock-3k 12, Lemur-2 88, Lemur-2 89, Lemur-2 90, Lemur-2 91, Lemur-2 92, Lemur-2 93, Lemur-2 94, Lemur-2 95, D-Star ONE iSat, D-Star ONE Sparrow, ZACUBE 2 (ZA 004), Lume 1, UWE 4.
Pirmo attēlu Kanopus-V № 5 uzņēma 2019. gada 14. janvārī.
Mārtiņš Blūms

Kalnu riteņbraukšana

Blūms galvenokārt startē olimpiskā krosa (XCO) disciplīnā, kopā ar Arni Pētersonu  pārstāvot "ZZK" velokomandu. Abi startē arī Latvijas kalnu riteņbraukšanas maratona (XCM) sacensībās. 2016. gadā Blūms uzvarēja SEB MTB maratona kopvērtējumā, bet 2014. gadā bija trešais. 2016. gadā bija otrais kopvērtējumā Vivus.lv MTB maratonā. 
2017. gadā, startējot U23 grupā, Blūms uzvarēja pasaules kausa ceturtajā posmā, kas, kopā ar augstām vietām pirmajos četros posmos, ļāva viņām kļūt par sezonas līderi. Sezonas turpinājumā Blūms uzvarēja 5. posmā, izcīnīja otro vietu pēdējā posmā un nosargāja kopvērtējuma uzvaru pasaules kausa kopvērtējumā.
2017. gada beigās tika atzīts par Latvijas gada labāko riteņbraucēju.
2017. gadā  "ZZK" komandas sportists Mārtiņš Blūms sezonas noslēgumā Starptautiskās Riteņbraukšanas savienības (UCI) pasaules kalnu riteņbraukšanas (MTB) rangā ieņem 37. vietu, bet viņa komandas biedrs Arnis Pētersons ieņem 91. pozīciju. Pateicoties abu sportistu izcīnītajiem punktiem, Latvijas UCI pasaules rangā atrodas 22. pozīcijā. 
Pasaules čempionātā Austrālijā tehnisku iemeslu dēļ nevarēja pacīnīties par pjedestālu, gala rezultātā izcīnīta 14. vieta U23 vecuma grupā. Ar 2018. gadu M. Blūms startēja jau elites grupā.
2018. gada janvārī pievienojies Nīderlandes komandai CST Sandd Americian Eagle, parakstot divu gadu līgumu.
Negeste

Negeste, arī Nigaste (latīņu: Negeste, Egeste) bija latgaļu Jersikas valsts pilsnovads (latīņu: castrum Negeste), kas atradās Ogres upes augšgalā. Pilsnovads pieminēts 1211. gada Jersikas dalīšanas un 1213.gada zemju pārdales dokumentos. Sākumā Negestes pilsnovads tika ordenim , bet pēc bīskapam Alberta atgriešanās Livonijā 1213. gadā viņš panāca Jersikas zemju pārdali .
Negestes pilsnovads tika apvienots ar Mārcienas pilsnovadu un piešķirts bīskapa vasaļiem fon Tīzenhauzeniem, izveidojot Bērzaunes pilsnovadu, kas līdz Livonijas konfederācijas sabrukumam ietilpa Rīgas arhibīskapijas sastāvā. 
Novada rietumos atradās Ērgļu pils.

Galvenais pilskalns

Tiek uzskatīts, ka novada centrs bijis Dārznīcas pilskalns, jo dažus kilometrus uz ziemeļiem atradušās Nigestes mājas, kas tagad nojauktas.

Robežas

Ziemeļos - Tālavas zemes Dzērbene un Piebalga, austrumos - Cesvaines pilsnovads, dienvidos - Mārcienas pilsnovads, bet rietumos - Autines pilsnovads un Kokneses valsts.

Pilsnovada teritorija mūsdienās

Negestes pilsnovada teritorijā mūsdienās daļēji atrodas Madonas novads (Aronas pagasts) un Ērgļu novads.
Mazais saulkrēsliņš

Raksturojums

Augums liels, līdz 150 cm. Stumbrs stāvs, zarojas, kails. Lapas trīsstūrainas, trīskārt vai četrkārt plūksnaini saliktas no ieapaļām lapiņām. Apakšējās lapas ar kātu. Ziedi gaiši dzelteni vai iesārti, sakārtoti skrajā skarā. Zied jūnijā, jūlijā. Auglis — riekstiņš.

Izplatība

Suga izplatīta Ziemeļāzijā un Eiropā, izņemot ziemeļdaļu. Latvijā ir sastopams visā teritorijā. Aug sausās vietās pļavās, nogāzēs.
Vatutine

Vēsture

Apdzīvotā vieta dibināta 1947. gadā sakarā ar brūnogļu iegulu apguvi. Raktuvju tehniskais aprīkojums bija izvests no Vācijas. 1949. gadā kalnraču ciematam tika piešķirts pilsētciemata statuss un Vatutines nosaukums par godu Sarkanās armijas ģenerālim, 1. Ukrainas frontes komandierim Nikolajam Vatutinam, bet 1952. gadā — pilsētas tiesības. 1990. gados brūnogļu ieguve tika pārtraukta. Mūsdienās pilsētā vairāki pārtikas rūpniecības, melnās metalurģijas, mašīnbūves un metālapstrādes uzņēmumi.